**DOLOŽKA PREDNOSTI**

**medzinárodnej zmluvy pred zákonmi**

(čl. 7 ods. 5 Ústavy Slovenskej republiky)

**Gestor zmluvy:** Ministerstvo dopravy a výstavby Slovenskej republiky

**Názov zmluvy:** Dohoda o spolupráci medzi Európskou úniou a jej členskými štátmi na jednej strane a Švajčiarskou konfederáciou na strane druhej týkajúca sa európskych programov satelitnej navigácie(ďalej len „dohoda“)

**Účel a predmet zmluvy a jeho úprava v právnom poriadku Slovenskej republiky:**

 Účelom dohody je stanoviť všeobecné zásady spolupráce v oblasti satelitnej navigácie, ako aj práva a povinnosti Švajčiarska v príslušných oblastiach. Touto dohodou sa formalizuje integrácia Švajčiarska do európskych programov GNSS.

 Dohoda je uzatvorená Európskou úniou a jej členskými štátmi na jednej strane (z toho vyplýva z pohľadu vnútrokomunitárneho zmiešaný charakter dohody) s tretím štátom. Vzhľadom na uvedené je Slovenská republika účastníckou stranou dohody.

**Priama úprava práv alebo povinností fyzických osôb alebo právnických osôb:**

 Predmetná dohoda upravuje práva alebo povinnosti fyzických osôb alebo právnických osôb v článkoch 7., 9., 11. a 12.

**Úprava predmetu medzinárodnej zmluvy v práve EÚ:**

Články 216 a 218 Zmluvy o fungovaní Európskej únie, ktoré sa týkajú uzatvárania medzinárodných dohôd.

Dohoda z 25. júna 2007 o vedecko-technickej spolupráci medzi Európskym spoločenstvom a Európskym spoločenstvom pre atómovú energiu na jednej strane
a Švajčiarskou konfederáciou na strane druhej,

Dohoda z 28. apríla 2008 medzi Švajčiarskou konfederáciou a Európskou úniou
o bezpečnostných postupoch pri výmene utajovaných skutočností,

Nariadenie Európskeho parlamentu a Rady (EÚ) č. 912/2010 z 22. septembra 2010
o zriadení Agentúry pre európsky GNSS, ktorým sa zrušuje nariadenie Rady (ES)
č. 1321/2004 o štruktúrach riadenia európskych programov satelitnej rádiovej navigácie a ktorým sa mení a dopĺňa nariadenie Európskeho parlamentu a Rady (ES) č. 683/2008 (Ú. v. EÚ L 276, 20.10.2010),

Rozhodnutie Európskeho parlamentu a Rady č. 1104/2011/EÚ z 25. októbra 2011 o pravidlách prístupu k verejnej regulovanej službe, ktorú poskytuje globálny satelitný navigačný systém zriadený v rámci programu Galileo (Ú. v. EÚ L 287, 4.11.2011),

Nariadenie Európskeho parlamentu a Rady (EÚ) č. 1285/2013 z 11. decembra 2013
o zriadení a využívaní európskych systémov satelitnej navigácie, ktorým sa ruší nariadenie Rady (ES) č. 876/2002 a nariadenie Európskeho parlamentu a Rady (ES)
č. 683/2008 (Ú. v. EÚ L 347, 20.12.2013).

Zhoda: úplná.

**Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

 Dohoda je mnohostrannou medzinárodnou zmluvou prezidentskej povahy v zmysle článku 7 ods. 4 Ústavy Slovenskej republiky, ktorá priamo zakladá práva alebo povinnosti fyzických osôb alebo právnických osôb, a preto podlieha pred jej ratifikáciou vysloveniu súhlasu Národnej rady Slovenskej republiky.

**Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi)**

 Dohoda je mnohostrannou medzinárodnou zmluvou prezidentskej povahy v zmysle článku 7 ods. 5 Ústavy Slovenskej republiky, ktorá priamo zakladá práva alebo povinnosti fyzických osôb alebo právnických osôb a ktorá po ratifikácii a vyhlásení spôsobom ustanoveným zákonom, má prednosť pred zákonmi.

**Vplyvy prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity)**

Na vykonávanie medzinárodnej dohody nie je potrebné meniť ani prijať žiadne vnútroštátne právne predpisy alebo ich jednotlivé ustanovenia, ktorých sa medzinárodná zmluva týka.